Cum in omnibus juste et rationabiliter largitis idonea sint adhibenda testimonia necesse est tamen ut quicquid unusquisque sive pro æternali recompensatione dare disposuerit ita muniatur scripturæ testamentis ne cujusque possit fallaciæ obviari figmentis. Propterea ego Wineterius notum fieri volo omnibus Dei fidelibus tam præsentibus quam futuris quoniam ego, pro Dei amore atque bonis mihi a servis illius largitis, dono quasdam meæ proprietatis res monasterio sanctæ Mariæ semper virginis et sancti Petri apostolorum principis seu beati Benedicti abbatis quod vocatur Floriacum, quo corpus ejusdem reverendi Patris requiescit, quæ sunt sitæ in pago Augustidunense, in territorio Matornensi, in villa Corcellas, colonias VIIII, quas de meo jure in jus et dominationem servorum Dei ex jam dicto cœnobio transfero in futurum possidendas, cum consensu filiorum meorum Wineterio et Theoderico; et in alio loco qui dicitur Mansiunculas, in eodem pago, colonica I; in territorio vero Volabrensi, ipsius pagi, in villa quæ dicitur Vallis et in villa Ponto quantum visus sum habere, atque in eodem fine campum I qui nominatur Grandis Campus; in pago autem Matisconensi, in loco qui vocatur Solmeriacus, quicquid gloriosissimus senior meus Heccardus comes mihi dedit, videlicet mansum indominicatum cum aliis mansis VIII ad eumdem mansum pertinentibus juste et legaliter; harum itaque trium villarum res cum mancipiis et omnibus ad easdem pertinentibus et cum supra memorato campo dono præfato loco et ministris illius ea tantum ratione ut, quamdiu Wineterius et Theodericus atque unus eorum hæres, Deo ordinante, advixerint, jure beneficiario eas possideant, ita ut annis singulis, purificatione sanctæ Mariæ XII denarios persolvant et post illorum obitum, cum omni melioratione ad prædicti loci dominium revertatur. In villa quoque Bassiniaco et in loco qui dicitur Felici Vulpe, atque in villa Curtilis, Matisconensi pago, in villa Moncimano colonicam I cum campo et prato quicquid visus sum habere, et circa fines ipsius monasterii, res libero in dominando fruantur arbitrio monachi ejusdem loci. Has igitur supra determinatas cum omnibus ad se juste aspicientibus, per supra nominatos filios consensum, quasdam jure beneficiario adhuc retinens, quasdam vero ad præsens dimittens, per hanc meæ traditionis cartulam, sæpe memorato monasterio et monachis illius dono, trado et perpetualiter concedo sicut supra habetur adnotatum, jure firmissimo maneat inconcussum. Si quis vero contra hanc donationis meæ cartulam, quod minime credo, venire temptaverit et eam destruere voluerit, nihil quod cupit adimplere valeat sed cui injuriam intulerit libras auri purissimi III coactus exsolvat et hæc præsens donatio inconvulsa permaneat. Quæ ut firmior permaneat manu propria subter firmavi et omnibus quorum subtus habentur nomina firmare rogavi. Aucta Augustiduno civitate feliciter, amen. Signum Wineterii qui hanc donationem fieri et firmare rogavit. Signum Wineterii et Theoderici filiis ejus consentientibus. Signum Bodonis. Signum Otranni. Signum Leobaldi. Data VIII kal. jun., indictione VII, mense primo obeunte Odone quondam rege, redintegrante sedem regni Karoli regis. S. Laurentius jubente Wineterio scripsit et subscripsit.